ΔΗΜΟΣ ΑΓΙΑΣ ΒΑΡΒΑΡΑΣ

*Γραφείο Τύπου*

**ΔΕΛΤΙΟ ΤΥΠΟΥ  *3 /11 /2023***

**Η ανάπλαση της Ελευθερίου Βενιζέλου – έργο σταθμός**

**για την αναβάθμιση του Εμπορικού Κέντρου**

**και όλης της Αγίας Βαρβάρας**

Αισθητική και λειτουργική αναβάθμιση εμπορικού κέντρου της Αγίας Βαρβάρας και ταυτόχρονα διασφάλιση της ποιότητας του δημόσιου χώρου: αυτό είναι το μεγάλο στοίχημα των έργων ανάπλασης που ξεκινά ο Δήμος Αγίας Βαρβάρας στην Ελευθερίου Βενιζέλου, τον κεντρικό εμπορικό δρόμο της πόλης για τη διαμόρφωση ενός πρότυπου Ανοιχτού Κέντρου Εμπορίου.

Υπάρχουν δύο πολύ βασικά πράγματα που πρέπει να αποφύγουμε όπως τόνισε ο δήμαρχος Λάμπρος Μίχος: να μη θεωρεί κανείς ότι επειδή είναι έμπορος πρέπει να δούμε μόνο το εμπορικό κομμάτι και από την άλλη, επειδή είναι δημότης, να μην θεωρεί ότι πρέπει να δούμε μόνο τον δημόσιο χώρο.

«Αν εξυπηρετηθούν συνδυαστικά αυτά τα δύο», υπογράμμισε ο δήμαρχος της Αγίας Βαρβάρας «με την υψηλότερη ποιότητα που εμείς μπορούμε να δώσουμε θα έχουμε ένα εξαιρετικά σπουδαίο αποτέλεσμα, ένα άριστο και με ευρωπαϊκούς κανόνες εμπορικό κέντρο».

Σε αυτό το πλαίσιο ο Δήμος Αγίας Βαρβάρας εκπόνησε μια πρότυπη μελέτη αξιοποιώντας το Σχέδιο Βιώσιμης Αστικής Κινητικότητας και δημιούργησε Σήμα ποιότητας για το Εμπορικό Κέντρο της πόλης.

Με αυτά τα δεδομένα, τα μεγαλύτερα πεζοδρόμια, τις περισσότερες θέσεις στάθμευσης, τη μέριμνα για εξυπηρέτηση και των ΑΜΕΑ, τον καινούργιο εντυπωσιακό φωτισμό, τα φιλικά στο περιβάλλον υλικά και τη καινούργια ασφαλτόστρωση, πρέπει να θεωρείται δεδομένη η αύξηση των επισκεπτών του Εμπορικού Κέντρου τόσο από τις συνοικίες της πόλης όσο και από άλλες περιοχές κάτι που διευκολύνει και η ύπαρξη του μετρό.

Όλα αυτά συζητήθηκαν αναλυτικά και σε συνάντηση του δήμαρχου, άλλων στελεχών του δήμου και των μελετητών του έργου με τους καταστηματάρχες της περιοχής στην αίθουσα Εκδηλώσεων του συλλόγου Ποντίων «Ο ΦΑΡΟΣ» την Τετάρτη 1 Σεπτεμβρίου 2023.

Στη συζήτηση που έγινε με την παρουσία και του προέδρου του Επαγγελματικού Επιμελητηρίου Αθηνών Γιάννη Χατζηθεοδοσίου κοινή διαπίστωση ήταν ότι με την ολοκλήρωση του έργου τη χρήση των ψηφιακών «έξυπνων» εφαρμογών που θα το συνοδεύουν και τον τερματισμό των ασύμβατων χρήσεων και παρεμβάσεων θα είμαστε όλοι ωφελημένοι. Και οι καταστηματάρχες και οι επισκέπτες του εμπορικού Κέντρου αλλά και συνολικά η πόλη που θα έχει κάνει ένα μεγάλο βήμα προς τον μεγάλο στόχο της βιώσιμης Αγίας Βαρβάρας του 2030 που θα είναι μια πόλη - πρότυπο.